
KA MAIT PHANG U NONGTHOH 


U Nongthoh ulashu mut dur ia kane ka jingiathuh 
khana shaphang U Dukhi na Lumkd;iit,‘ Ri^Bhoi, jban 
wanrah ia ka thup jinghikai ia ki nongpule 

la ka Kolshor ki Bhoi, ha ka riam ka beit, ka rep ka 
riang, ka shoh dohkha, ka niam, kaba shoh ksing haba 
puh lyngkha, ka rukom poikha poiman bad kiwei kiwei 
kiba la jan diih lut mynta. 

Ta ka jinglong khunswct u Dukhi bad ki para jong 
u, ka jingsdang ka skul ha kane ka dong Ri Bhoi. 

la ka jingkamai spah ba hok, bakhuid u Dukhi, bad 
ka jinglehsbun jong u ia kiba duk ba kjrduh. 

Ia ka nam bad ka burom babha jong u Dukhi ha ri 
Dkhar bad ha ri Khasi. 

la ka thynimei jong ka sur Sankli ne Syngkli ha 
thain Bhoi bad ha ri Khasi. 

la ka jingteh jong ka jingiaieit hapdcng ki Khasi, ki 
War bad ki Bhoi namar ka jingbha u bah Heh Dukhi. 


“Dei Gratia Cottage” 

Mawiai, Mawroh (Umsohkhiur) 
P. O. Phudmuri 
Shillong - 793008. 

Ki Kmie Ki Kpa U Dukhi 

Mynhyndai kulong kumah ba dang palei ki briew ba 
dang iaid ryntih ka sngi u bnai, ba dang rben ki khiaw ki 
btap, ba dangieng ki dieng ki siej, ba dangshad mastih 
ki mrad ki mreng; ba dangrwai ki kohkarang, ki rynniaw 
bad ki moina ha ki diengjri ki diengkya, lem bad ki 
‘tiewdieng ba saw byrtem ba kaweh ha ki tnad dieng. 
Shuh shuh hai hai ha ki pung bad ki wah duit ki jngi 
sngewbha ki dohthli bad ki shalynnai; katba u khun 
bynriew pat u dang don ha ka jingdum jingbieit bad 
jingsop jaing ka lyngthohdoh; te hynrei ha kawei pat ka 
Hang ka sotti Juk ka ia iaid lang bad ka hok ka sot. 

Te ha kaba kum katei ka juk kawei ka shnong ha Ri 
Bhoi kaba kyrteng ka Lumkdait, kaba don tang shiphew 
ki iing. Kitei ki iing ki long ki iing tyrpait bala shna 
rynsan, la ker da ki tyrpait shken, la sop najrong da u 
phlang. Ka dur jong ka iing ka long kum ka knup. Hapoh 
ka dum bad ka Idem, ha phyllaw ki pynieng ia u thlong 
bad u synrei. Hapoh rynsan iing ki set ia ki masi bad ki 
sniang, lem bad ka sem syiar ha krung iing. Shadien 
iing ka don ka rynsan ba la khot kyrpang, bad ka long ka 
jaka ban shongkai, ka jaka ban thad kba, ban sum ban 

sleh bad mynmiet ka long ruh ka jaka leit kairud, namar 
ki nongpynkhuid ki don ki sniang. 

Na ki shiphew iing ki don ar ki iing kiba mar pyrshah 
kiba jngai tang kum laiphewpruh ; kawei ka iing u samla 
Dukhlui, bad kawei pat kadei ka iing ki kmie ki kpa 
jong ka Shinimai. Kine ki samla ki sngewsarong ia la ka 
riam haba ki iengkai hala ki phyllaw iing. U samla 
Dukhlui u siaw kum u rynniaw, u sling da ka jingsling 
kaba jrong tdong kum u tngaw, nangta u phong da ka 
jainphong symai. Nangta ka samla Shinimai ka pin da 
ka jainpin ba shineit kaba kot hajan ryndang, bad ka teh 
da da ka jainpan thohkhmat ha syngkai, ka deng kpieng 
ha ryndang bad u shniuh khlieh jong ka uba jrong u poi 
hajan khohwah. Kine ki peit samla lip lip tangba kim 
nud ban iapeit pyrshah, bunsien ki peit na thliew jingker 
iing. Kaba kham pynjan ia ka jingieit samla jong ki ka 
long ha ka jingphohsnicw mynmiet, ba ki ia iohi iwei ia 
iwei pat la ka karta jong ki ka dangduna. U Dukhlui u 
dang 1 8 snem karta bad ka Shinimai ka dang 1 5 snem, 
pynban ki sngew ba kim nym lah iakhlad shuh lano lano 
ruh bad ki ngeit kumba don ba ong “ba la thoh da U 
Nongthaw”; Marwei marwei ki pyrkhat ba wat haba ym 
pat iatehktien, ba yn nym kwah shuh ban ialait, wat lada 
ki kmie ki kpa kin khang bad kin buh da ka wait hapdeng 
jong ki. 

Te ha kawei ka miet ba shai bad pyllun bnai, u 
Dukhlui um sngew lah shuh ban shu pun halade ia ka 
mon jong u ia ka Shinimai, bad kumta ula iawer ia u 

Kak u paralok jong u ban leitkai sha iing ka Shinimai, 

ula ong : “la me ong, ngin ialeitkai sha iingka Shinimai”. 

U Kak - “Me donkam aiu kein ban leit shata?” 

U Dukhlui ula dem ngan ka khlieh bad ula ong, “Peit 
shane paralok, ngan iathuh hok ia me ba nga la 
kwah ban i^oi kha bad ka lada ka ruh ka mon 
ianga”. 

U Kak - “la me kata ngin ialeit”. 

Kumta ki iaiaid haduh ka jingkhang jong ka iing 
ka Shinimai, bad U Dukhlui ula tied jingkhang, 
tok tok tok. 

Ka Shinimai - Ka la iohsngew ia ka jingsawa ba ki 
iaid bad ka peit ruh na ka thliew jingker jong ka 
iing kala pynkloi ban plie jingkhang, nangta kala 
ong, “sngewbha rung bad shong ha ki mula” (ba 
la buh lypa) 

Ki Kmie Ki Kpa ka Shinimai - Ki khmat jong ki ki 
shu peit sha kine ki samla kiba rung da kaba 
iphylla ruh, ki pynphai teng teng ia ki phyllew 
khmat jong ki sha ia ka khun. 

U Kpa ka Shinimai - “Ko ki samla phi iawan sha iing 
jong ngi, ka iing jong ngi ka long kaba jot kaba 
pei, bad ngim don ei ei ruh ban ai ia phi, hynrei 
to iathuh aiu phi donkam.” 

U Kak - “Nga kwah ban iathuh iaphi ia ka kyrteng jong 
nga ka dei u Kak, u ban long u sakhi ban pyniadei 

bad pynskhem ia Une u paralok jongnga U 
Dukhlui bad ka khun jong phi ka Shinimai lada 
ka kloi ban pdiang/’ 

U Kpa ka Shinimai - “Shinimai, to kren shi kyntien, 
phi mon ne em ia U Dukhlui?” 

Ka Shinimai - (Ka kren ha ka ktien Bhoi) “Mon re nga 
te lada mon uta”. 

U Kpa ka Shinimai - “ Katno ka snem ka ka rta jong 
phi, ym dei ha kato ka snem ba ngi rep lyngkha 
ha kyndong Bir?” 

U Dukhlui - U la peit lip ia ka Shinimai, bad u ong “ ka 
karta jong nga te kala heh palat namar nga la 1 8 
snem ka rta, I Mei I iathuh ba la kha ia nga ha ka 
snem ba phi phi ia rep lyngkha ha kyndong Bir. 

Ka Kmie ka Shinimai - “Phi i ka khun jong ngi ruh 
kala heh karta, namar kala dap 1 5 snem ka karta. 
Ki paralok samla jongka baroh kila ioh kurim lut”. 

U Kpa ka Shinimai - “ Katto kala biang to iathuh ia u 
kpa bad ka kmie jong phi ba u Rangbah shnong 
un pynksiang noh ia phi ha ka sngi ba mih u 
bnai thymmai mo”. 

Ka kmie ka Shinimai - “ Ei ngim don ban ai, to iabam 
mar shikyntien kane ka stein bad u pathi jari”. 

U Dukhlui bad u Kak ki ia mih noh bad ka Shinimai 

ka bud nadien ban khang jingkhang. 

II 


Ka Jingpynksiang 

Haba u bnai thymmai ula jan mih kumba la iakut, u 
kpa ka Shinimai ula iawer ia ki kni ki kpa jong u Dukhlui 
bad jong ka khun jong u ruh, khamtam ia u Rangbah 
shnong bad u sangot shnong ban pynksiang ia ka Shinimai 
bad ia u Dukhlui. Haba ki la ialang lang khrui, u kni 
rangbah jong ka kynthei ula ialhuh ia ka jingthmu jong 
ka jingialang, bad u kni jong u shynrang ruh ula pynbud 
shi kyntien arkyntien bad ula pynithuh te iala u khun pyrsa 
- IJ Dukhlui. Te katkum kata ka por ka ain ka long ba u 
rangbah shnong un kylli jingkylli bad un pynsmai ia ki 
amgut. U la pynieng inaijan ia u Dukhlui bad ia ka 
Shinimai, nangta ula kylli nyngkong ia u shynrang, “Ko 
Dukhlui phi mon shisha ba ka Shinimai kan long ka kurim 
jong phi?” U dei ban jubab Hooid, nangta ula kylli sa ia 
ka kynthei kumjuh bad ka ruh ka dei ban jubab kumjuh. 
Nangta ula pynsmai ia ki ha U Blei Nongbuh Nongthaw 
ba kin iashong ianeh haban da iap, ban nym shah pynshoi 
ia uba sha ka diang, ia uba sha ka mon. Hadien nangta ula 
phai sha u paitbah u la ong,” Ko phi ki kmie ki kpa, ki 
khun samla, bad ki khlieh ki iing to tip ba naduh mynta u 
Dukhlui bad ka Shanimai ki la long shi kurim, kim dei 
shuh ki samla, nangta ula pynduhoi ia ki arsien anvat ban 
iohsngew ki khynnah khyllung baroh shi shnong. 

Hadien kata na ka liang ka k>Tithei ki ai mar kawei ka 
jhok (ktang) ban iadih kiad um, nangta pat ban iapra noh 
sha la ki iing ki sem. la kane ka nikom kim ju pynbakla. 

U Kpa bad ka Kmie ka Shinimai ki la iap. 

Ka jingeh kala ban jur ia ki amgut, namar ka 
jinglong tymmen, sa bym don jingkoit jingkhiah, ka kmie 
bad u kpa ka Shinimai ki la khlad noh iwei hadien iwci 
pat. Ki la dei ban lut ka bai knia bai khriam, ka bai thang 
bad bai pynkhuid ia ka met jong ki katkum ka niam ka 
rukom kiba shong ha Ri Bhoi. La thang ia ki maijan 
harud lynti, da kaba pynieng ia ki dieng kynthei ki dieng 
shynrang. la ki shyieng la lum bad la leit buh lang shi 
kpoh shi kpoh. Kane ka long kawei ka Kolshor ha kata 
ka por. 

U Dukhlui bad ka Shinimai ki ia pyrkhat kumno 
ban tei ia ka iongiing longsem jong ki. 

Haba la sdang klet ia ki jingsngewsih bad ba la 
sdang duh ka jingkynjah namar ka jingkhlad noh ki 
tymmen kine amgut, kum artylli ki paro lieh kila sdang 
pei shkor kunmo ban trei ban ktah bad ban im ha ka 
pyrthei. Kila pyrkhat ruh kumno ban lait na ka pang ka 
shitom khamtam haba 1 Shinimai mh 1 la long armet. 
Kumta u Dukhlui ula kylli iala ka lok; 

Dukhlui - “ Phi pyrkliat kumno Mai (ktien sin) ia ka 
Iongiing longsem jong ngi kumno ban ioh ka 
bam ka dih, ka kup ka sem bad kumno ban lait 
ruh na ka pang ka shitom?. 

Ka Shinimai - “Phi Bah heh Du (ktien ieit bad ktien 
sin) nga naduh ha khlad noh I Mei 1 Pa nga la ju 
pyrkhat khia marwei shaphang ka iing ka sem 
bad kumno ban long ka kmie babha bad bastad 
lashai la shisngi, hynrei nga ba shibor ngan leh 
aiu ngan nym lah hi ban leh shibun. Nga shu 
pyrkhat kumne bah hch.;- 

( 1 ) Ban shet ban tiew bad ban peit ia ki kam 
iing kam sem man ka sngi ha iing, ban 
nym pynwit ia phi ia ki kam ba phi trei, 
kaba eh ba ngin ioh nongtrei iing ha ka 
j ingduk j ingkyrduh 

(2) Ba ngin ri jingri kum ki syiar, ki sniang 
ban ioh pisa, ngan peit manga ban 
pynbiang ia ki man ka sngi. 

(3) Ngan thir ksai kynphad bad ksai ryndia 
bad ban thain jain ban pyndonkam ialade 
bad ban die ruh ban ioh pisa; tangba bah 
heh sngewbha thung ha lyngkha ki sla 
sop ryndia, bad rep kynphad bad laha mh 
ba ngan ioh ksai. 

(4) Nalor kine bah heh Du, nga ngeit ba ka 
kam bakhia tarn ha iing ka long ba ngan 
peit ngan sumar ia ki khun, ban hikai bad 
ban sneng, ban pynheh bad pynsan ia ki, 
bad ia kane ka bynta phin hap kit khlieh 
ma phi de ynda phi la long kpa. 

(5) Nalor kitei ngan dang don sa kiwei pat 
ki kam ia kiba ngan sa pynpaw hadien. 

“Te maphi pat bah heh phi pyrkhat 
kumno?” 

U Du - “ Ah de ! nga sngewtynnad shibun ia ka 
jingpyrkhat jong phi Mai, to ngan sa ia tynrong 
sa manga de ia ki kam jong phi kat kiba nga ioh 
lad, bad nga pat nga don kine ki jingthew ha ka 
iing ka sem, wat la nga long uba dangduna ka 
jingtip jingsngewthuh, bad uba shu wan shong 
kha ha iing jong phi hangne. 

(1) Nga kwah ban long u kpa bashisha 
hangne ha iing uba don ka jingkitkhlieh 
halor jong phi, halor ki khun ki kti, halor 
ki kam shnong kam thaw, ki kam hima 
sima. 

(2) Ngan rep kper bad rep lyngkha. Ha kper 
ngan thung ki jingthung ki ban ioh myntoi 
man ka snem kum u phan, u syieng, ki 
kynja pathaw, ki kynja doh ki kynja jhur, 
ki sla ryndia bad kumba phi la ong ki jait 
soh ba ioh jingmyntoi kham slem kum u 
kwai, u sohpieng, sohtrun, ki kaid, ki siej 
bad kiwei namar ngi don kane ka 
khyndew kaba heh bala skut lypa I kiaw 
I kthaw bala khlad noh. 

(3) Ngan rep lyngkha bad ka pynthor ba la 
don lypa ban ioh kba, yn rep kynphad bad 
rep laha rub ban ioh pisa kumba phi la 
ong. 

(4) Ha ka por ba lait mynmiet mynstep ngan 
lhain kriah thain shang, ki kmip ki trap 
ban ioh pisa, bad nga pyrkhat ban nym 
pynleh nohei ia ka por; bad kiwei kiwei 
ki kam da kiba nga dang puson. 

(5) Oh sa kawei de ! nga kwah ban iathuh ia 
phi Mai, nga la kut jingmut ban pyni ia 
phi bad ia ki khun, ba ngan kiar lai lum 
lai wah na ki kam runar, ka dih ka bam 
thala, bad ki kam awria, ki kam thok kam 
shiikor bad ki kam bamsap kiba ioh pisa 
nejingmyntoi khlem mih sycp. Ngan trei 
ia kici kiei da ka hok bad ka sot. 

Ka Mai - “ Bah heh Du, nga ngam da sngewshait bha, 
namar nga la long armet mynta la arbnai, tip ngan 
khot noh ia u Kpa ka Sama ne kumno ba un luh 
ba un khan, un hikai ia ngi ban koit ban khiah, 
namar sah sa ma u hi marwei u riewtymmen uba 
dang tip ia kita ki jait kam.” 

U Du - “ To mo Mai, ngan leit khot ia u”. U dei na 
shnong (Jmsong. 

U Kpa ka Syrna - Une ula wan, ula iakren iakhana bad 
ki, bad ka Mai ka iathuh ba kam da shait bha. 

namar lehse ha ka por sut kba ka lah ban 
pyngngat khyllung. U Kpa Syma ula batai ia ki 
ar rukom ba ki dei ban leh. 

U Kpa Syrna - U bah Du ha kane ka por ba phi pun 
khyllung um dei ban sah pingwait, 
pingmohkhiew bad kiba kum kita ba ioh ka hep 
Mai kam lait kha. Baroh amgut wat dih ia ka 
um na ka wahduit kaba mgad ha ka por tlang ba 
ioh phi hep Mai phin lyngki noh. Baroh amgut 
phim bit ban bam ha kane ka por ia ki kaid ba 
brab, ki kwai, ki tympew, ki soh ba brab ba ioh i 
hep Mai in kha khun synrop. Na ka bynta ba 
phin shait phin khlain te pynioh ia nga artylli ki 
pylleng syiar ngan duwai ia U Blei nongthaw 
ban ioh jingkhlain ka met da kaba shat pylleng. 

U Duklui - U wanrah artylli ki pylleng syiar bad ka 
pliang knia bad ula buh hakhmat u kpa Syma. 

U Kpa Syrna ula shim ia uwei u pylleng bad ula ong. 
“Hei, ko nongbuh ko nongthaw, u nongai symbai 
ia u khun bynriew, kane ka Shinimai ka la long 
armet, te lada me mon to ai khunshynrang ia ka 
ban mih u nongbah bad u nongkit tyrpeng ia ka 
iing ka sem, bad ula ong ur-ur-ur-ur bad ula shat 
ia u pylleng ha ka ‘liangdieng, u peit ia ka lup ia 
ka lim bad u ong, ‘phi lah ban ioh khun 
shynrang.’ 

U Kpa Syrna : U shim sa uwei u pylleng bad ula ong, 
‘Hei ko Trai Kynrad, U nongri U nongsumar, 
nga kyrpad ia Me to da ri to da sumar ia I Mai 
bad ia I khyllung naduh mynta haduh ba I 
khyllung In da mih pyrthei, pynpaw ma me ha 
ka lup ha ka lim jong ka snep pylleng bad u peit 
u ong - ur-ur-ur-ur bad u shad ia ka pylleng bad 
u peit u ong, kin koit kin khiah baroh amgut shi 
khun. U Du bad ka Mai ki iakmen bad ia rkhie. 

U Du - ula ai ka ‘tang duma shalim ia u kpa ka Syma 
ban dih ia kaba ula pynmih tdem lypa. Ka Mai 
ruh kala ai ia ka snep dieng langbaw (ba ju 
pynlong kwai) ba ka la ktha lypa lem bad u pathi 
jari bad ka shun ba un bam (ka leh kumta namar 
ba um don bniat shuh). 

Ka jingiakhlad - U Duklui bad ka Shinimai kum ka 
dak ka jingsngewnguh ia u kpa ka Syma; ki la ai 
bai meng saw anna, shiteng khroi u khaw jaha, 
bad uwei u syiar langraw, ula mih bad ula leit 
noh. U Du ula leit on lynti ia u haduh riat 
solimarleng. 

Ka jingpyngngat Khyllung ka Shinimai. 

Haba la byrtem u kba kala dei ka por ia ka Mai ban 
kha. La iawer ia 1 Meirat Khrit bad I Meirat Drop ban 
iadon ryngkat namar 1 Mai I la suhkpohjur. IMeirat Khrit 


11 



Iba la ju ia don barabor ha ka por kha khyllung, I la ong 
ba lada I Mai I kha kloi te I khyllung I dei 1 kynthei bad 
lada kham slem te I khyllung I dei u shynrang. Te kala 
shimpor shisha katto katne bad haba la kha udei u 
shynrang.Te hynrei ka Mai kala kham tlot, bad I Meirat 
Drop I ktha da u syieng bad I la pyrsat ia ki thliew shkor 
ka Mai bad kala tip briew. Kila ot sohpet da ka snep siej 
ba ki shim na ka ktang um. Nangta ka Meirat Khrit ka 
pynsum ia ka Mai bad I khyllung, katba I Meirat Drop 
pat I shet syrwa dohsyiar bad u syieng ban pyndih ia ka 
Mai ba kan khlain kloi. U Duklui ula kylli ia kine ki 
Meirad yn ai bam kumno ia I khyllung? bad lada I 
suhkpoh bad pang-niang sohpet yn leh kumno? 

I Mei rat Drop - Wa! ia kata ruh phim tip; lada I Mai 
bad u khyllung ki suhkhlieh leil phut da u dieng 
tdong paitpuraw, sa dung bad pdem ha ka pela, 
nangta sop da ka jain rit ia ka sha langmat jong 
ki. Shuh shuh, ong sa ka Mei rat Khrit, lada pang 
kpoh pyndih da ka um snep soh marleng, bad 
lada pang niangsohpet shu thoh da ka shun ne 
da u shynrai sawdong u sohpet, tang katta la koit 
ym don jingeh. I Meirat Khrit I ong ruh, ia u 
khyllung ai da ka buin, nangta pynktha da ka 
kait bad ka ja, tang katno u khyllung un sngaid 
un plung. 

in 


Ka jinglong khynnah u Dukhi 

(Ka jingiathuh khana hi kan khatn jrong shaphang 

u Dukhi). 

U Dukhlui - Ko Mai ngin jer kyrteng kumno kein ia 
une u khyllung? 

Ka Shinimai - Da pyrkhat ma phi kein kpa ia kaba phi 
mon, bad lada phi kwah ba ngan ai jingmut ma 
nga te nga sngewdei ban jer U Dukhi namar ka 
kyrteng jong phi ruh ka dei u Dukhlui, namar 
lada jer kumta u lah ban long uba trei minot ia 
ki kam baroh hadien habud. 

U Dukhlui - Kata kaba dei kmie, nga ruh nga mynjur ba 
jer kyrteng ia u , U Dukhi, ba un mih bujli ha 
ka jaka jong nga hadien habud ban trei minot 
dukhi khait ia kano kano ka kam. 

U Dukhi - Tang katno u Dukhi ula heh ula san bad ula 
lah ban ialehkai bad ki paralok khynnah. U don 
ka jabieng kaba proh bad ki khmat kiba shai. U 
jop lut ia ki jait jingialehkai baroh bad ki lok 
khynnah. U don barabor ka jingthmu bad jingiohi 
kaba jngai haka jingim jong u, bad u kwah ban 

poi sha ka thong bad ka jingangnud jong u. Ki 
kmie ki kpa bad ki para maijan ki ipher ia ka 
jinglong bad jingim jong u; u long kum ka Jain 
lieh hapdeng ki lok khynnah jong u. U Dukhi u 
kren ia ki kmie ki kpajong u ba u kwah ban 
long uba nang uba stad bad uba don burom. U 
isynei bad u sngew lem shibun ia ka jingdum 
jingbieit, ia ka jingduk jingkyrduh jong ki para 
maijan wat naduh ka por ba u dang kliynnah. 

U Duklui bad ka Shinimai - Kine kumba ki la thmu 
naduh kaba sdang kila minot thop ia la ki kam. 
Kim ju pynsyrwa ei ia ka por. Ki khie thiah 
barabor dang iong rein bad trei katba shah ka 
kam baroh shisngi, nangta ki thiah haduh bala 
miet bha. Kumta ki dep kam bha. Kim dci kiba 
kyrduh ne kumba ong ‘kiba duk tasam,’ bad kirn 
dei kiba riewspah ruh, ki shu biang hi nadong 
shadong, u khaw na thiar, ka dohkha na pung, 
ka dohsyiar na sem. Ki iohlad de ban ia ai isnei 
bad ia ai bylla kba khroi ia kiba duk ba kyrduh, 
bad hapoh kine ki snem kila nang ioh khun ruh 
ki ba bud ryngkhi ia u Dukhi, ia uwei ki khot 
kyrteng u Kop bad ia ka kynthei ki jer kyrleng 
ka Nap. 

Ka Jingai bylla sbohksing. 

U Kpa ka iing kata u Dukhlui ula ai jingmut ia la 

ka lok bad ki khun, ba khnang ban dep kloi kaba kioih 

lyngkha ban bet symbai to ngin ia ai bylla shnong nob 
da kaba shoh ksing. U ong katkum ka dustur ka shnong 
lab ban ai shiser ka dohmasi lane shiteng ser ka 
dohsniang, lane shiteng ser ka mluh shi khlieh nongtrei 
shynrang ne kynthei. U Dukhi ula ong, “Nga te Papa, 
Mei mei, nga sngewdei ba manga bad phi pa ngin ialeit 
lew Saheb ban leit thied mluh ban ai bylla shoh ksing ia 
ka lyngkha.” “Kata kaba dei” la ong ka kmie “ba phin 
ioh leii die de ia u sop ryndia, ia u laha bad ia u syieng 
ban ioh pisa ban thied mluh bad kiwei kiwei ki 
jingdonkam ha iing.” 

Ha kawei ka sngi u kpa bad u khun (U Dukhi) kila 
khreh leit lew Saheb (shapoh Assam) bad namar bajngai 
ki la leit sah miet lypa ha shnong Paham Umshru. Te u 
kpa ula kit ia u sop ryndia bad ia u laha, bad u khun u kit 
ia u syieng. Ha kawei pat ka sngi kila poi dang khamstep 
ha lew Saheb, bad ki dkhar Assam ki la wan thied ia ki 
tiar ba ki kit naduh shuwa ban poi lew, tang ba ki thied 
tad palat. (Kane ka long ka jingeh ia ki para Bhoi baroh 
kawei ka Ri Bhoi ha shwa ban ioh surok). Ukpa bad u 
khun ki la thied mluh bad kiwei ki jingdonkam bad ki la 
wanphai noh sha Lumkdait ka shnong Jong ki. 

Ha ka sngi kaba bud u Dukhlui ula leit iakren ia u 
Sordar ne rangbah shnong ban leit ai ia ka mluh man ki 
iing, bad ban iabuh taiik ban leit kruh shohksing ha lyngkha 
jong u. La ia pynbeit bad u ran^ah shnong nadong shadong 
bad la leit ai ia ka mluh man ka thliew iing. 

Shwa ban poi ka sngi trei u kpa u Dukhi bad u Dukhi 
ki la pynkhreh ia ki ktang dih um bad ktang dih iadum 
bad ki jingdonkam baroh ha trep lyngkha, bad ka 
Shinimai bad ka Nap ki la pynbiang ia ka kiad um ar 
khiew ranei. La pynkhreh ruh uwei u khun sniang uba 
san ser ei ei ban shet jyntah bamja sngi. Haba la biang 
nadong shadong bad ba la dei ka sngi bala iakut, u sangot 
ula pyrta shnong ban ialeit trei sha lyngkha ka Shinimai 
(Kmie u Dukhi) ha kaba la shai ka sngi. 

Ha kata ka sngi ka shnong Lumkdait ka la kynjah 
namar ki ialeit lut sha katei ka lyngkha ki ia shong lang 
khrui sawdong ka trep lyngkha, bad u sordar shnong ula 
jied ia u nong shoh ksing, ia ki nongpam dang amgut. 
La jied ruh ia ki nongking kiad, ki nongsam kiad, ki 
nongshet jhur, ki nongsam jhur ba la song lypa, ki 
nongtong um bad nong sam um. Ki ban bat mohkhiew 
kin long la kumno kumno kin long arphew san ne 
laiphew ngut, khambun ki shynrang, bad ki nongkhar 
skum kiba bud nadien la kumno kumno shiphew ngut 
bad tang ki kynthei. U nongbet kba symbai ula dei ban 
leit bad kham hashwa, un sdang na trai lum lyngkha, u 
lah ban long u trai lyngkha lane uno uno uba tbit ha 
kaba bet kba symbai ia uba u Dukhlui ula jied lypa. 

U Sordar ula kren : Ko ki khynraw khynlut ka por kala 
biang ia leit trei noh. Nangta u nongshoh ksing 
u iaid sha khmat bad kiwei ki iabud nadien. 

Ka sur shoh ksing ka long ba kane ka rukom; 

dong, dong - dong ; dong, dong - dong ; bad ki nongksuh 
(puh) ki puh pynstet nyngkong arsien, bad khamslem 
ha ka sien puh kaba lai, ban pyndei ia ka jingtied u 
nongshoh ksing. 

Katba nangiatrei u nongshoh ksing u rwai ruh ia ki 
jingrwai bad ki nongpuh ki pynbud da ka ong : Hoi, hoi 
- hoi ; Hoi, hoi - hoi; hoi, hoi - hoi. 

Ki jingrwai u nongtem ksing mynhyndai kiba dang 
don haduh mynta lada buh ha ka ktien khasi tang kum 
ka nuksa, ki long kumne harum. 

1 . Wat iam , wat iam ko hep, wat iam ko hep, ynda 
la wan I Mei I Pa kin wan rah da sohkhia rit hep 
( 2 ). 

2. Pang ki kjat Jong nga Mei, ym don ba mih bujli. 
Pang ki kti Jong nga Mei, ym don ba mih bujli, 
Ko I Mei, Mei jong nga, to khie biang seh ko 
Mei. 

Ha ka por shwa ban ieng ka sngi ki shongthait ban 
dih um bad ban dih kiad um, nangta ha ka por ba ieng 
ka sngi ki ia bamja sngi bad ha ka por janmiet shwa ban 
leit sha iing ki ia dih kiad biang. (Ka rukom hyndai, ka 
dangsah haduh mynta). 

U Kpa bad ka Kmie u Dukhi - Ha iing mynmiet ki 
sngewkmen bala dep ka jingtrei watla la kham 
lut ruh. 

Ha durbar shnong Lumkdait 

Kumba la hukum u sordar shnong, u sangot ula 
pyrta shnong u ong, “ Kiw ko shnong ko thaw, mynta ka 
miet kan don ka durbar shnong ha phyllaw u sordar 
shnong, kiw dei ban ia mih uwei shi iing khlem pep. 
(Na iing u Dukhlui u leit u Dukhi ba u kpa jong u um 
shait bha). 

Ha durbar u sordar ula kren ; “Ko ki rangbah shnong 
nga don lai jaid ki kam ban iakren : 1 . Ka sorkar ka mut 
ban buh skul hangne. 2. Ngin pynbeit ka tarik pynkhuid 
shnong. 3. Namar ba shit eh ngin ia leit shoh dohkha noh. 

U Sordar - Ngin ialeh kumno, ka sorkar kan buh skul 
noh hangne mar iakut kane ka snem, kam kwah 
ba ki khun jong ngi kin shu sah ha ka jingbieit 
bad jingdum, ki la dei ban nang ban thoh ban 
pule kumba ialong lem kiwei ki khynnah ha ka 
ri laiphew syiem bad khadar Doloi. Kan kitkhlieh 
hi ia ka iingskul bad ban siew tulop ia u 
nonghikai. U sordar ula phah pule ia ka shithi 
sorkar ia uwei u rangbah uba la nang pule malu 
mala. 

U lymmen shnong - Mar iakut ka jingbatai u sordar 
shnong uwei u Tymmen ula ieng ban kren, u da 
kren shit rhem bha, u la ong, “Ko sordar bad ki 
rangbah baroh, nga te nga ong, kata te, ka la kylla 
pyrdet ka pyrthei, ka sngi bad u bnai kin dum 
noh, ki blei kin bitar lep ia kane ka shnong Jong 
ngi, kan wan ka khlam bad ka tyrut ha kane ka 


18 



shnong, nga te da lei lei ngam mon ban don kata 
ka skul, ai ba ki pulit kin wan kin khum kin teh 
ianga, nga kloi ban shah. Ka hikai sa kata ka 
sorkar se ia ngi, ngi la im katta snem ngim lei 
lei, ula nangkren shuh shuh. 

Hadien u tymmen - Hadien nangta la ieng kren sa kiwei 
nih ban pyniahap tarajur bad u tymmen. 

U Dukhi ula ieng kren . Sordar ba don burom bad ki 
kpa nah, pasan jongnga, kumjuh ki hynmen ki 
para jongnga, nga la wan mih sha ka durbar ban 
wan ha ka jaka 1 pa I bym da shait bha ha ka 
jinglong tymmen, ngan hap kit khlieh ia I Mei I 
Pa bad ia ki para, bad haba nga iaid shaneng sha 
rum ban iakynduh ia ki khar Hindu, kiba 
pyrkhing bha ia la ka niam, hynrei kim ia 
pyrshah iakajingnangjingstad. Ki khun jong ki 
la long kiba nang kiba stad bad kiba la trei ia ki 
kam ophis sorkar. Hangtei ha Mawngap, ha 
Nongkrem, ha kaba ka niam khasi jong ngi ka 
khlain bha, hynrei kim shym pyrshah ia ka skul, 
namarkajingnangjingstad kamktah iakaniam. 
Nga te na ka bynta ki para samla bad ki hep barit 
ha shnong nga sngewdei ban ong ba ngi donbok 
eh ba ka sorkar ka la tyrwa ei ia ka skul, bad nga 
wat haba nga la samla ruh ngan leit skul. Mar 
kumta ki samla bad ki khynnah kiba ieng kham 
jngai ki ia thap kti ban ia mynj'or ia ka jingkren 
u samla Dukhi. 

Kiwei ki la kren . Khambun kiba ieng kren hadien u 
Dukhi ki la ia kyrshan ban pdiang ia ka skul, 
namar kam ktah ia ka niam bad ka dustur ka 
niam trai ri. 

U Sordar . Haba u sordar ula sngap bha, u shem ba kiba 
bun ki kwah skul ula pynmynjur ia ki ban pdiang 
ia ka skul bad ban ai jingtip sha ki bor sorkar 
kiba pyniaid ia ki kam skul. 

Ka jingpynkhuid shnong. La iabuh sngi ban iamih 
paitbah ban pynkhuid ia ka shnong, ia ka lynti 
tongum, ia ka lynti lew bad lynti lyngkha. 

Shaphang kaba shoh kharu ia ki dohkha. La ia buh 

sngi ban leit sha wah umphung bad ki shynrang 
ba la im nong baroh kin rah kharu uba heh 
shipruh sawdong bad uba jrong shipruh shi tda, 
uba la shoh pynlwet lypa. 

Ka sngi shoh kharu. (Naduh hyndai haduh mynta ruh 
kane ka long ka kam sngewbha kaba long kum 
ka dustur ia ki shnong ha ri Bhoi). Kumta ha 
kata ka sngi bala pynbeit da ka durbar shnong ki 
ia mih tut baroh rangbah kynthei khynnah. U 
Dukhi, u kpa, ka kmie bad ki para Jong u ruh ki 
ia mih, ki rah la ki shakhoi, ki sun, ki tynsong. 
Ki sdang na thwei sohkyndur. Baroh kiba rah 
kharu ki shoh ia u ha ban da lywet, bad ki kynthei 
ki khynnah ki nangiaap ha ryngkew, kin nym 
nud ban hiar sha wall katba ki nongpyniaid kim 

pat ong ban sangeh ban shoh ia u kharu bad kim 
pat ong ban hiar sha wah ban tong dohkha. Ha 
kane ka rukom ki dohkha bad rit bad heh ki iap 
lut, bad ki shalynnai ki duh jaid lut. Haba la ia 
hiar shapoh wah ban wad bad ban tong dohkha 
ki don kiba ioh bad don kiba phai thylli sha iing, 
hynrei ki iaknien ki ia sngewbha shisien shisnem 
namar ka long ka dustur shnong. Ki leh kumne 
man ka shnong khamtam haba shit bha ka sngi 
ha u bnai Lber, laiong. Mynta kane ka sdang duh 
namar ka jingmaham ka sorkar, bad ba ki shnong 
kila sdang sngewthuh bym dei ban pynduh jaid 
ia ki dohkha. 

(J Dukhi bad ka iing Kine baroh shikhun ki la leit phai 
sha iing, u Dukhi u ioh lai tylli ki dohkha rit 
kiba jrong kumba shi tda, shi tda tarn. U kpa u 
Dukhi u ioh uwei u dohthli bad saw tylli ki tham. 
Ka kmie u Dukhi ka ioh kumba shiphew tylli ki 
dohpyrthih bad ki shalynnai. U Kop bad ka Nap 
ki ioh ia ki dohnalun, ki shymprong bad arphew 
tarn ki samuk. Haba la pynlang lang ki la ia kmen 
ia rkhie lang baroh. 

Ka kmie u Dukhi . la ki tham yn shu syang ha ding bad 
ngin iasam mar kawei ynda iabamja. la ki samuk 
ngan dain tdong ngan shet bad u slanei tyikhong, 
ngan suit bad ka umkhar, mynta ngn thlieh artylli 
ki sohmynken im, yn ber bad ka mluh katta kala 
bang. (U Kop ula nguid umbiah bad ka Nap kala 
kwah bam noh). 

U Dukhi - “Ko Pa” ula ong, “la ki shalynnai bad ki'vei 
te pa ngan pom da ka ktang siej bad ngin thep ia 
ki baroh ban syang ia ka ktang h? ding khamslern 
haduh ba kin da ih. bad ngin thep khyndiat ka 
mluh bad thep khambun ki sohmynken, nangta 
ngin dung pynlywet bha bad ha ka por bamja I 
Pa In iasam da kaba bhah san bhah. 

Ka Kmie . “Kata kaba dei” lashai mynstep ruh ngin 
shet da ka ktang siej kiimjuh, ia ki dohnalun bad 
ki shymprong, tangba la ki dohnalun ngan bret 
eit shwa, bad yn dung lang ia u sohmynken shi 
hall bad u sying makhir bad thep ha ka ktang 
siej ban tangsem (shet) ia ki, lem bad u jajevv 
dieng ba nga wan kheit na khlaw mynhynne”. 

Ki Khun - Ki khun kim leit shuh shano shano, kila 
sngewthngan, ki la shu ap bari ih ka ja bad ki 
jyntah. 

U Kpa “ Ka por ka la biang ba ngin ia bamja noh, to 
iashong lang noh, bad I kmie In khat ja noh ha 
ka sla lamet, bad nga ngan iasam ia ka jyntah.” 
Nangta haba la dep khat ia ka ja bad la iasam ia 
ka jyntah ki la iabam bha. U Kop lei lei ula bam 
shaba palat. 

Ki Khun - (U Kop u sngew at kpoh bad ka Nap ka 
sngewsuh kpoh). “Ani” ong u Kop “Ka kpoh 
jong nga ka at kum ban bthei”. Sa ka Nap ruh ka 
ud suh kpoh. 

U Kpa - “Me la bam bun eh te khun”. Ym lei lei, kliie 
leit shim iaka sliangja ngan khat ia ka kpoh jong 
me”. U Kop ula leit shim bad u kpa ula khat ia 
ka kpoh u Kop kumba katto katne sien kumba 
khat ja, ka ksem kala mih bad u Kop ula iohthiah. 
U kpa ula ong ruh ia u Dukhi ban leit bait ia ka 
sla sohmarleng, ban dung ha u thlong, nangta 
ban pdem ha ka pela bad ka um, bad ia ka um 
ban pyndih ia ka Nap ba kan koit na ka 
jingsuhkpoh. Ka Nap kala iohthiah suk ha kata 
ka miet haba kala dih ia ka um snep sohmarleng. 

Ka jingieit wad khlaw ban trei lyngkha. 

Ha u bnai Kyllalyngkot (January) haba la him la 
lang ia baroh ki jingmih jong ka lyngkha barim, kala ju 
long ka rukom ba baroh shi shnong, uwei shi iing ban 
iamih ban leit wad jaka rep lyngkha. Ki ialeit lang namar 
bunsien ki iarep lang ha kajuh ka dong jong ki lum, bad 
biinsien ki iawad ruh ia laki syllei barim. U Dukhlui ula 
phah ia la u khun ban leit, namar um sngewlah shuh ban 
leit. U la bthah ia u Dukhi ban wad ia la ka syllei (sarici ) 
ba rim ba don ka diengjri ha Twah lum. U Dukhi bad ki 
paralok u la leit, u rah ka pla ja sngi bad ka wait bnoli. 
Haba la iawad u lap shisha ia kata ka syllei kaba don 
diengjri ri-oh kaba la heh bha ba ki kmie ki kpa jong u 
ki la rep lyngkha ha shwa ban kha ia u, bad kumta ula 
sehtap (buh dak), bad baroh ruh kila ia ioh, bad ki la 
iapyrta ‘Hoi, hoi’ ban ialeit noh sha shnong ba la |an 
sep ka sngi. 

U Dukhi - Ynda la poi ha iing uia iathuh ia la u kpa ba 
ula lap ia kata ka syllei, kaba don ka Ri-oh, kaba 
la heh bha. Ki dieng ki siej ki la heh bad ka 
khyndew ka la sboh bha, ula ong rub ba ula seh 
tap ban nym ioh ki briew. U Kpa ula sngewhun 
ia ka jingiathuh u khun. Hadien nangta u Dukhi 
ula ud sub khlieh ba khmat u kpa, bad u kpa ula 
batai kata te ba ioh me la iatyngkhuh ia ki basa, 
ia ki tbapbulong bad ia ki puri blei hangta hapoh 
khlaw kein, te ym lei lei ngin ia pynleit pynwan 
ia ki blei, te to sop ia ka shalangmat jong me da 
ka um tdong paitpuraw, bad bub ia u rynrun bad 
u syieng ba ki ksuid ki khrei kin phet napoh 
jingthiah. 

U Dukhi bad ki para ha skul puie - 

La plie ia ka skul pule bad la thung nonghikai da u 
Babu Dorshon uba na Kreit, bad u Dukhi wat ba ula 
samla rangbab rub u dangleit skul hi, ula ialam rub ia ki 
para jong u, ia u Kop bad ia ka Nap, bad u thrang eh ban 
nang ban pule bad ban thoh, bad kumjuh u kwah ba ki 
para jong u bad ki lok khynn£^ ha Lumkdait kin long. U 
sngewsih eh ba ka jingdum jingbieit bad jingduk ki 
dangsynshar, bad ka jingngeit ksuid bad jingmane blei 
thaw ka dangteh mraw ia ki briew. 

U Dukhi ha skul 

Ha skul namar u Dukhi u bha jinglong bad u minot 
ia ka jingpule u Babu ula sin kyrteng ia u , u Minot. 

Mynstep u leit skul, bad mar iawai skul u march ban leit 
sha lyngkha, bad shisngi arsngi shitaiew u leit byllapisa 
ban ioh bai ktung bai mluh ha iing. Mynmiet u khreh 
kot da ka sharak rit bad u thiah baba la kynjah ka shnong 
ka thaw. Um ju sah class man ka snem, u pass bha ia ki 
subject Jong ki class baroh. U ieit ia ki para khynnah 
para samla, bad um ju iamai iashoh iadat bad ki. U long 
uba jemnud bad uba palei, bad u ju leit jngoh ia ki paralok 
ba pang ba shitom ba shem jynjar, bad baroh ki khot ia 
u, u bah hell D. 

U Dukhi ha iing - 

Namar ba u kpa bad ka kmie jong u kila tymmen, 
ula hap ban kit khlieh ia ki kam iing kam sem kumno 
ban ioh ka bam ka dih ka pisa ka tyngka, bad ka don ka 
por wat ba u hap ban shet ja shet jyntah haba ka kmie 
jong u ka ud. U bthah ia la ki para ban pynbiang ia ka 
um, ka prcw siej ban shet ban tiew, bad u ong ia u Kop 
ban peit ia ki sniang ki syiar ban set, ban pyllait, bad 
ban ai bam. U ieit ia la ki para bad ia la ki kmie ki kpa. 
Haba ki pang ki shitom u leit wad nongluh nongkhan, 
bad nongknia ruh, nangta ki don kiba nangdawai kynbat, 
u pynlut pisa ban leit thied dawai na ka bynta jong ki. 

U Kpa u Dukhi ula khlad noh. 

U Dukhi ula poi ha ka jingeh haba u kpa jong u, u 
Dukhlui ula khlad noh. U la hap kit khlieh kumno ban 
pynkhuid ia ka pap ka sang jong ka iing ka sem da ki 
nongknia kiba stad, bad ban kyrpad ia ki kur ki jaid, ki 

kha ki man bad ia ka shnong ka thaw kumno ban 
pynkhreh ia ka Krong bad ia ka jaka thang ia u kpa jong 
u. Ka kmie jong u ka iam paitdohnud bad don kiwei pat 
ki riewtymmen ruh kiba la wan sngewlem bad kiba iamlu 
da ki ktien tymmen. Kum ka dustur ha kata ka por don 
kiba leh mynleh iamlu, kiba leh mynleh niad ummat, 
haba khlem mih ummat. U Sordar shnong u ong ia u 
Dukhi ba u dei ban ai uwei u niangpuid bad uwei u blang 
ban knia, bad ban iakhawai ia u shnong u thaw, u 
khynthei u khynnah, ban pynkhuid ia ka met u kpa jong 
u. U Dukhi bad ki para bad ki kha bajan ki la pyrshang 
pynbiang ia ki jingdawa u sordar shnong bad ka niam 
ka rukom bad la leit thang ia ka met u kpa jong u. U iai 
mih ummat ia u katto katto bnai 

Ka kmie u Dukhi ka Shinimai ruh kala khlad noh. 

Sa shiban ka jingsngewsih ka la ngat ia u Dukhi 
bad ki para jong u, ba hadien phra bnai na ka jingkhlad 
u kpa jong u, ka la iap sa ka kmie jong u. Te ban pynbiang 
ia ka jinglut kumba la long bad u kpa jong ki. Ki la dei 
ban pan da ka ram ka shah na ki briew, wat ha ka jinglong 
khunswet ki la kular ia kiba airam ban siew ha ka por 
babiang. Kumta ia ka met jong ka kmie jong ki la thang 
katkum ka niam Bhoi. Mynta ki sah sa tang lai ngut 
shipara kum ki khunswet. 

U Dukhi (bah heh D) u iai kynmaw ieit ia la ki 
kmie ki kpa bad u iai kren da kane ka jingrwai. Yn thoh 
ia ka ha kawei na ki jait ktien (Mother tongue) ha Ri 

Bhoi ia kaba la kren ha kata ka por, bad la ngeit ba ki 
para nongpule, phi lah ban sngewthuh. 

Ko Bei baieit chu (jong) nga, 

Ko Pa baieit chu (jong) nga, 

Shano di ter (leit shano) phi mynta? 

Shano di-e (shong shano) phi mynta? 

Sah khon (khun) swet shi para, 

Mar - e (ym don) ma phi ko Bei ko Pa. 

Bam ka jha (ja) wa marbang, 

Dih ka um wa mar kdang. 

Mar - e lang (ym don lang) phi Bei nga. 

Mar - e lang (ym don lang) phi Pa nga. 

To lawan (to wan) wan kloi Bei nga 
To lawan, wan kloi Pa nga. 

Baie ba mah (mano ba peit) la nga Bei? 

Baie ba ap ia nga Pa? 

I noh phi hanga sohmen Pa (solimeii-marwei). 
Pynkit phi ha nga .sohmen Bei. 

E-ksaw (donbok) lem se Bei nga. 

Wan chaw (wan shim) lem se Pa nga. 

IV 


U Dukhi bad u Kop 

U bah heh D bad u Kop. 

Baroh amgut shipara ki minot ban rep lyngkha kba, 
bad ka Nap ka para khadduh ka ap iing bad pynbiang ia 
ki kam iing. U kba bad kijingthungjingtep imat ki seisoh 
bha, tangba ha u bnai Naiwieng (November) ki mrad 
khlaw ki bun bha ban wan pynjot ia ki jingthung 
mynmict, namarkata kine shipara ki thaw ka sem rit 
hajrong ka Ri-oh (kaba la thoh mynshwa) ban thiah bad 
ap mynmiet. Haba la dep ula phah leit ap miet ia u Kop 
u para jong u. Te mynmiet namarba u Kop u sngcw 
kynjah um nang iohthiah, ula tern da ka duitara kaba u 
shna da ka siej kaba don armat, u tern teng-teng-teng- 
teng, u rwai jam de u ong : 

Ko sier ko skei wat wan shane, 

Tang shi khnam ruh ia phi ade ! 

Phi wan ban pynjot ia ka lyngkha 
la phi ngan shet doh ha u khra (khiew khyndew). 

Mar kumta u iohsngew ba ong “Ak sma bru, wat 
pjmwit, namar ki khun jong nga ki iohthiah, lada me 
dang jam ngan wan.” U buh ia ka duitara bad u peit 
shapoh u sngew kumba ka sur kren bad ka jingsawa ka 

long napoh thliew kata ka jri Ri-oh kaba don ka sem 
kaba u thiah. U pyrkhat bad u kynmaw ba don ha kawei 
ka sngi ba u ap shrieh hangta ha lyngkha, u iohi ia kawei 
ka briew kaba bha briew najngai kaba iaid sawdong ia 
kata ka dieng jri, u ong ioh ka dei kata ma kumta. Kumta 
baroh shimiet um nang iohthiah shuh, bad ula sangeh 
ban rwai bad ban tern duitara, u shu bat ia ka ryntieh 
bad u khnam. 

Mynstep dangstep ula leit sha shnong, bad ula 
iathuh ia ki jingjia baroh ha u Bah Jong u (u bah heh D). 
Nangta u Duklii u la ong, “Kata te la shibit ngin ia leit 
ap lyngkha noh baroh amgut, ngin rah ruh bad ka wait 
kumjuh bad ka Rynti khnam.” 

Ha kata ka sngi u Dukhi bad u Kop kila ia leit dang 
khani shai, bad ynda poi hangta ha trai ka jri ki iapeit 
bha ha khyndew ioh don dienjat ba khampher, hynrei 
ym don; ki ia jngoh ruh ia ka krem kaba heh bad ba iong 
bad badum jong ka diengjri kim iohi ei ei ruh, bad kumta 
namar bala sdang dum kila kiew noh sha jrong sem. 
Mynta u Kop u tern duitara bad u rwai katba u Dukhi 
pat u bat da ka wait bad ka ryntih khnam u buh hajan u 
Kop. Ynda shiphang kila iohsngew ia ki ktien ba kren, 
“Ak sma bru, wat pynwit, namar ki khun jong nga ki 
ioh thiah, lada me dangjam ngan wan.” U Bah heh D 
ula khie joit naba shong bad u kylli, “phi dei kaei?” Ka, 
ka la jubab, “Nga dei ka Thapbulong, kane ka krem 
hapoh kane ka diengjri ka dei ka iing jong nga bad ki 

khun jong nga.” U Bah heh D ula kylli pat, “Naduh 
mynno phi la wan shong hangne?” Ka la jubab, “Nga la 
wan shong naduh ba kane ka Ri-oh kala don krem san 
snem mynshwa.” “Lada kumta ula shwa u kpa jongngi 
ban long trai ia kane ka jri bad ia kane ka jaka, namar ha 
kata ka por kane ka jri kam pat don krem ba I Pa I la rep 
lyngkha bad ia nga ruh ym pat klia, ngi la wan rep biang 
katkum ka jingbthah I Pa, ngim shah ba phiu pynlong 
iing hangne, phi dei ban mih noh shi syndon.” Ka 
Thapbulong ka la sheptieng bad kala pan map bad ka 
ong, “Map ia nga, ngan wan shaphi ban iakren bha.” U 
Bah heh ula ong, “Ale kein to wan”. Kala mih napoh 
krem jri bad ka ieng hangta, kala iohi ba ki don amgut, 
bad ki bat ia ka wait bad ka ryntih khnam, ka la sheptieng 
bad kyiuh. Haba ki amgut shipara ki peit ki iohi ia ka 
kum ka briew ba bha briew, hynrei ka long kum ka angel 
lane ka puri blei. Ka la ong “Map ia nga ngam don iing 
shawei pat, nga don ruh ki khun : ngam long ban mih, te 
naduh mynta wat wan ap lyngkha shuh, ngan ap ma nga, 
ba ki nongpynjot kin nym wan sha kane ka lyngkha, 
ngan kyrkhu ba kane ka lyngkha kan sei soh bha.’ U 
Kop u la ong : “Ngi dei ki khun swet, ngim don kmie 
don kpa shuh, ngi don lai ngut shipara, Iba khadduh I 
dei I kynthei, ngim kwah ba ka lyngkha jong ngi kan 
don nongpynjot.” “Ym lei lei” la ong ka Thapbulong’ 
“Ngan ap ma nga, nangta ngan kyrkhu ia phi baroh lai 
ngut shipara ba phin roi bad man bha ha ka jingim jong 
phi, Kumta mo !” ka jah jar naba ieng. 

Ki amgut shiparaki longkumbaphohsniew hamgai 
ia kata ka jingiohi bad kumjuh ia kata ka jingiakren. Ki 
kynmaw ba I Mei bad I Pa jong ki, ki ju iathuhkhana 
shaphang ba don ki puri bad ki thapbulong, kiba long 
kum ki angel, kiba donbor kiba ialeh pyrshah ruh ia U 
Blei Nongbuh Nongthaw ba shisha. Mynstep ki leit sha 
la iing bad ki shu khniih lynti aiu kan jia ia ka lyngkha 
bad ia ki baroh lai ngut shipara. 

Ka lyngkha bad ka Duh Nap. 

la ka lyngkha kim ju leit ap shuh, bad naduh kata 
ka miet yni don mrad lane sim ki ba wan pynjot ia ka 
lyngkha. Haba la dei ka por ban lum ia u kba bad ia ki 
jingthung, ki shem ba ka jingmih ka long arshah, ia kaba 
la khmih lynti. Kila kynmaw ia ka jingkular kata ka puri 
blei. 

Kaba kham sngewkmen shuh shuh ba ha kata hi ka 
tlang ka Duh Nap ka para jong ki kala loh kurim da u 
Babu samla uba stad uba wan hikai ha ka shnong jong 
ki, uba kyrteng u Rishot na ka shnong Kroh na Rimen. 
Ha kata ka por ki bat pyrkhing bha ia ka Riti ka dustur 
ba dei ban leh burom ia ka jingshong kurim ka khun 
kynthei ba khadduh, ka ban ri ban sumar bad ioh pateng 
ia ka iing ka sem. Ki pynitymiad ia ka iing ka sem jong 
ka Duh Nap da ki syntiew snam sohmut bad syntiew 
dieng thyrlang, ki thung lakait de sawtylli ha phyllaw 
iing. U Babu Rishot u boh jainboh, u phong saptipoh 
khatsawphra bad ka spong jain lieh, la sieh ruh artylli ki 

tdong lyimiaw ha ka jainspong. Ka Duh Nap ka pin 
jainpin thohmat, ka jainpan thohmat dur kulai bad ka 
tapmoh Ihoh sohru bala thain da ka kmie jong ka ka 
Shinimai bala khlad nob, ka deng da u kpieng saw shi 
ryndang; ki ia ieng lang ha phyllaw iing ka Duh Nap, u 
Babu Rishot, bud sa u Bah Heh D bad u Kop hakhmat u 
paitbah ban peit ba shad mastieh, phra ngut ki khynnah 
ba sling bad ka phong symai. Nangta u sangot shnong u 
tem ia ka bom, uwei u tern ksing, u sordar shnong u put 
tangmuri bad u tymmen shnong u dangknia pynleit 
pynwan ha kyrpong iing. U Bah heh Dukhi u buh 
jingkhein ba la lut ha ka jingkhawai lai khoh kit u khaw, 
lai tdong masi, lai tdong sniang, shiphew khlieh syiar 
bad arphew ‘langknia. U Bah heh D ula hun jrut ia ka 
jingshong kurim ka para khatduh jong u. 

U Kop - Da kajingiarap u kynum jong u u Babu Rishot 
ka sorkar kala thung nonghikai ia u sha 
Umsaitwait ha ri Nongtrai. U la long u riew 
donburom hangta shikhmat briew, (u Kop u dang 
pule klass II na Lumkdait). 

V 


1} Bah Heh DuMil 
(ne kumba khot ha skul u Minot) 

Une ula samla rangbah mynta, ula pule Klass III ha 
shnong ha ka jinghikai u Babu Dorshon, ula pyrkhat ia 
lade hangno un pynshong nongrim, ula iathuh ia la ka 
para khadduh, ka Duh Nap ba un iarap pyndep tang ia 
ka iing thymmai jong ka bad un her ban shang pyrthei 
sha ri Dkhar sha Kamrup, Assam. Ka don ka khana 
pateng ba u Babu Rishot ula ialam shong shnong ia ka 
Duh Nap sha Rimen ba shit eh ha Bhoi, bad kala don 
san ngut ki khun kynthei bad uwei u khun shynrang. 
Kane kala iakam kur bad ki Majaw, ki Basaiawmoit bad 
kiwei. Haba ka Duh Nap kala iap, kawei na ki khun 
kynthei jong ka, ka kha iap ia uwei u khyllung bad la 
shu tep khlem thang bad khlem knia, bad ki briew ha 
rimen kila bitar bad kila beh shnong ia kitei ki san ngut 
shipara, bad maki kila kli ia ki jain ki nep ban phet sha 
ri Bhoi, ka ri trai jong ka kmie bad mei ieit jong ki (Ka 
Shinimai bad ka Nap), bad ki shong ha ki jaka ba iapher 
ha ri Bhoi. Kawei ka shnong ha Rngi lum, kawei ha 
Syllei lung, kawei ha Pyrdi Shnong Lumkdait, kawei ha 
trai u Mawlong, kawei ka shong ha Khadar Lyngdoh ka 
jaid nongknia ba la khot Pator. Na kitei san ngut shipara 

la ong ba hadien bun pateng briew bala mih mynta ki 

Syngkli ne ki Sankli ne ki Sangkii ha ri Bhoi. 

U Dukhi ne n Minot (Ha ka ktien Bhoi kitei ki kyrteng 
ki mut kajuh uba trei shitoni).U Dukhi ula iaid 
kjat na Lumkdait lyngba ka hima Jirang bad u 
leit poi sha ft.ani (Kamrup) nangta ha Palasbari 
bad u sah shisnem tarn ha Burihat. Hangne ki 
dkhar ki khot ia u u Hukli (ICaba mut u Manlem 
ne u paralok ba ia ieit), kim sngewdei ban khot 
Dukhi ne Dukhia kaba mut uba jaipdeh. ‘Ha u 
Hukli’ namar kata ki khar Burihat ki khot ia u, 
ki sngewtynnad ban iakren kai bad u barabor. 
Te namar ba u long uba nep jingmut, ula nang 
ban niah kali tang khyndiat bnai da kaba iabud 
ia kiba don kali. U la nang de ia ka ktien Rabha, 
ka ktien Assamese, bad ia ka ktien Hindi. Ulong 
u samla ba bha briew, uba metlieh, uba khlain 
khamtam uba bha jinglong. U ialok bha bad ki 
khar mahajon masi kiba shait leit die man ka 
taiew sha Mairang, sha Shelia, sha Majai, sha 
Dawki ban shalan sha Sylhet ha kata ka por. Don 
ki por ba ki mahajon masi na Khatsawphra 
(14+8) rah ki wan thied masi na ki khar Muslim 
ha Burihat, u Hukli u iakren khasoi (khasi) ia ki, 
bad u iarap pynkylla ktien haba ki iadie iathied 
masi. Kumta ki khasi bad ki dkhar ki ieit ia u. 
Ha ka por tlang ki khasi ki leit die masi langraw 
rah sha dkhar. Namar ba u iarap ia ki u ioh pisa 

shibun ba ki ia ai ^gewbha, bad ula lum ruh ka 
buit shikpoh ban ioh spah da ka kam khaii masi. 

Khatduh u Dukhi (ne u Hukli ne Minot) ula iakut 
bad ki mahajon masi, ki dkhar bad ki khasi ba un ap ha 
Mawng^ ba kin pynpoi masi sha u bad ma u pat un 
phah ia ki masi sha Shilot (Sylhet) lyngba ka lew bala 
kdew haneng kiba don ha khappud Sylhet. Da kane u 
Minot ula kylla riewspah shi katdei eh. Te namar ba u 
bha jinglong, ula ieit bad ai sngewbha ia kiba duk ba 
kyrduh, uba bha briew, uba stad, ubym bam bymdih 
thala, u bym iashang bad ki kam awria ba thala, uba lum 
da ka spah hok, ym da kaba bam sap bam klop, ka nam 
u Minot uba ka shnong trai na Lumkdait, Ri Bhoi, uba 
ka kyrteng trai jong u ka dei u Dukhi, kala bna ha Ri 
Bhoi, ha Khasi, ha Dkhar. U don ka jingiohi jngai ba yn 
pyniashong kurim noh ia ka Ri Bhoi ba seisoh bad ki 
nongrep soh na Ri War ha ki pateng ki ban wan. 

Ha kawei ka sngi Synrai katba u dang shong bam 
Iyer lem bad ki khun pyrsa jong u, ki khun ka Duh Nap, 
ha iing Dulan paki ba ula shna, uwei u longkpa bad ka 
khun samla ba bha briew jong u ki la ia wan shongkai 
bad u. 

D Minot ula kylli - Ko Bah, phi dei na shaei bad phi 
mut leit shano? 

I Bah (Kyrteng u Khraw) I la jubab - Ngi dei nathain 
War, nga dei u kpa bad nga don ine i khun ssomla 



iba kyrteng I Bok, bad namarba ngi don ka iing 
ka sem kaba bha, lem bad ka bri kwai ka brisoh 
kaba heh, te ngi kwah ban die nob ban thied 
pynthor bad thied khyndew sha thain Bhoi, 
namarba ngi tip ba ka khyndew ha ri Bhoi ka 
long kaba seisoh (Phi tip bha ma phi uba na 
Bhoi). To namarba phi long uba riewspah, uba 
bha jinglong bad uba hok, ngi tyrwa die ia phi 
lada phi thied. 

U Minot - Ula peit lip ia I Bok bad ia u Khraw, u iohi ba 
ki long kiba bha jinglong bad kiba kren hok, bad 
ula kynmaw ba ula pyrkhat ba kan don ka por 
ba ka ri War bad ka ri Bhoi kin iashong kurim 
(kin iadie iathied). Ula ong, “Phim donkam ban 
die ia kaba phi don, lada phi don tang sanspah 
tyngka ngan pyniakren manga ha Saiden 
(Nongpoh), phi lah ban ioh pynthor kba bad ka 
khlaw kaba heh.” U la kren samrkhie ruh u ong, 
wan shong noh I Bok bad nga”. Shait ki ia 
rkhie! ki pyrsa Jong u Minot ha kyndong kiba 
iohsngew ia kata ki ia pasiaw (Ban da ioh nia da 
Itai). 

I Bok - 1 dem ka khlieh kumba duwai, I pyrkhat ia ka 
Iyer pyngngad haba ianujor bad ka shnong Jong 
I ha ri War, I iohsngew ruh ia ka spah ka burom 
bad ka jingstad, bad iohi ruh ia ka rynieng u 
Minot, I kren mian mian I ong, “Nga te bah ban 

shu wan shongkai bad phi te ngam treh, hynrei 
ban shongduh bad phi te nga mon”. (I Bok i saw 
kyrang ki ngap haba I kren). 

1 Bah Khraw - “ Nga kren hok khlem buhrieh, m^^hi 
bah heh Minot phi la heh ka karta ba phi shong 
samla, bad I Bok, I khun jong nga ruh I la biang 
ka karta, lada phi ia mynjur te kan bha ba phin 
iadei noh, ngin iabuh sngi tikna. To shim kine 
sanspah tyngka, sa pynioh pynthor bad khlaw 
ha thain Nongpoh.” 

U Bah heh Minot - U la pyrkhat ialade ba ula shong 
samla slem than eh, u pyrkhat ruh ba ki para 
jong u (U Kop bad kaNap) ki la don khun donkti, 
ula ong da kaba sngewkhia “Ngan shu shim ia 
kane ka pisa ban pynthied pynthor bad khlaw ha 
Bhoi, tang kum ka dak ba nga don jingiadei bad 
phi. Nalor nangta yn da la mih u bnai thymmai 
u Naiwieng ngan ialam ia ki kni ki kpa jong nga 
sha shnong jong phi sha Warsohphan ban 
iapyndep noh ia ka shongkha shongman jong nga 
bad I Bok lada phi ia mynjur. 

1 Bah Khraw bad I Bok - Kitei amgut ki iarkhie da 
jingkmen. Ki la pyrkhat ba ka dei ka jingialam 
u Kpa Nongthaw. I Bah Khraw I ong “ To ngin 
sa pynkhreh kumba phi la kren”. Ki la iadih sha 
dih dud bad iabam kwai, nangta ki la ia nguh 
arti aijat ban ia khublei ia khlad. 

U Minot bad I Duh Bqk - Ka sngi bad ka miet ha ki ka 
laid stet, u bnai thymmai un sa mih. La ki iashong 
jngai ki sngew ba ki shong maijan kum ha kato 
ka sngi. Ha jingphohsniew ki ia iohi bymgut 
bymget, bad ki kwah ba ka sngi ba la iakut kan 
poi kloi. U Bah heh Minot ula pyrkhat ban thied 
kali Ambassador, namar ula nangniah lypa, u 
pyrkhat ban shna kawei ka iing na ka bynta I 
Bok, kawei ha thain Bhoi, bad pynbha ia kaba 
ha Warsohphan. Namar ba u long uba hok, ka 
spah shalan masi ka mih kumba kha pylleng ksiar 
ka syiar ha ka puriskam. U kynmaw mh ia ka 
jingkular ka Thapbalong, kaba long hi ka 
jingisnei U Blei ia u bad ia ki para jong u kum ki 
khunswet. 

Ka jingiapoi kha ba don burom. 

Haba la pynkhreh baroh arliang haba la poi ka por 
bad ka ia bala iakut, u Bah heh J4inot (Duklii) lem bad 
baroh kiba la iawer kila leit sha shnong Warsohphan. 
Na ka liang I Bok bad kiba haiing hasem kila ap dngong. 
La ka kolshor ka don jingiapher khyndiat hapdeng ki 
War bad ki Bhoi, kiba shatei bad kiba shathie, hynrei ki 
riewdonburom bad ki kynrem ki lyndan kila pyniasnoh 
ia u tyllai ka jingieit ia u Minot bad ia I Bok, hapdeng ka 
shad ka kmen, ka rwai ka siaw, ka ksing ka muri, ka 
khawai ka dawai, kum u maw raer ban sah jingkynmaw 
hapdeng u Minot uba na Bhoi bad I Bok iba na War. 
Une u tyllai jingieit ula nangpaw ha kane ka spah snem 

kumba la phohsniew lypa u Dukhi (Minot) . Ka Nam 
babha jong u Minot bad I Bok, kala sawa. Ki la ioh khun 
kynthei bad shynrang, kiba la roi parum parch ka iai 
bna lai pateng bynriew ha Burihat (Assam), ha Ri Bhoi, 
Ri War bad hapdeng ka ri Khasi ha Mawngap. 

IJ dukhi tipsngi u khunswet na l.umkdait, Ri Bhoi, 

IJ long uba kamai la ka spah ka phew da la umsyep. 

Ka nam bad ka burom jong u ka nangkiew bad nangroi. 
Hei ko khynraw, hei ko samla ka bn u Hynniewtrep. 

La phi dci ki Khasi na Ri Bhoi ne na n War, 

Phi shong kein hapoh ujuh u tnum jong ka ri. 

Namar kata to wat iashoh to wat ia bitar. 

Tylli phin ieng na War sha Bhoi, shatei shathie. 

I.A KUT 

